ปชป.เปิดตัวผู้สมัคร 3 จว.ภาคกลาง ปูดพรรคขาใหญ่แบ่งเขตเอาเปรียบ 
ประชาธิปัตย์ ยันส่งผู้สมัครครบ 350 เขต จ่อโชว์นโยบายพรรคสัปดาห์หน้า ปูดพรรคขาใหญ่แบ่งเขตเอาเปรียบ บี้ กกต.ดูโชว์ เปิดตัวว่าที่ผู้สมัคร 3 จว.ภาคกลาง 16 เขต แฉ สุโขทัย เก็บบัตร ปชช.ทำบัตรคนจน ไม่สนคุณสมบัติ,เมื่อวันที่ 28 พ.ย.61 นายธนา ชีรวินิจ โฆษกพรรคประชาธิปัตย์(ปชป.) แถลงยืนยันความพร้อมในการส่งผู้สมัครของพรรคประชาธิปัตย์ ว่า พรรคมีผู้สมัครที่มีคุณภาพและจะส่งครบ 350 เขตทั่วประเทศ โดยจะคัดบุคคลที่มีคุณภาพ มีคุณสมบัติ ยึดมั่นแนวทางประชาธิปัตย์มาลงแทน เพราะเชื่อว่าประชาชนอยากได้นักการเมืองซื่อสัตย์ สุจริต ทำงานการเมืองซื่อตรง ตรงกับพรรคที่จะไม่หาประโยชน์ทางการเมือง ด้วยการหลีกเลี่ยงกติกาและกฎหมาย โดยจะยึดมั่นผลประโยชน์ประชาชนเป็นที่ตั้ง ทั้งนี้พรรคประชาธิปัตย์ในยุคที่ นายอภิสิทธิ์ เวชชาชีวะ เป็นหัวหน้าพรรค จะเป็นประชาธิปัตย์ที่ไม่เกรงใจใครอีกแล้ว ถ้าขัดหลักการของบ้านเมืองและผลประโยชน์ของประเทศ จะต่อสู้และยืนหยัดทำความจริงให้ปรากฏ ทั้งนี้พรรคจะเสนอนโยบายที่เป็นจริง สัมผัสได้และรวดเร็ว โดย นายกรณ์ จาติกวณิช เป็นประธานจัดทำนโยบายพรรคเสร็จสมบูรณ์แล้ว และจะเริ่มแถลงในแต่ละเรื่องตั้งแต่สัปดาห์หน้า ,นายธนา กล่าวต่อถึงปัญหาการแบ่งเขตเลือกตั้งว่า ขณะนี้มีบางพรรคการเมืองนำเรื่องการแบ่งเขตเลือกตั้งมาเจรจาต่อรองให้ย้ายพรรค เมื่อไม่ย้ายก็มีการแบ่งเขตเลือกตั้งออกเป็นสองส่วน โดยเอาพื้นที่ที่มีคะแนนนิยมน้อยมาใส่แทนให้คู่แข่ง คือ ที่ จ.สุโขทัย เช่นเดียวกับที่ จ.กาญจนบุรี เพื่อให้ตัวเองได้เปรียบในทางการเมือง ที่นำประชากรจากเขต 2 ไป 5 หมื่นคน กระจายไปตามเขตเลือกตั้งอื่น ทำให้มีประชากรน้อยกว่าเขตอื่นกว่า 5 หมื่นคน ซึ่ง นายอภิสิทธิ์ ได้ทำหนังสือคัดค้านการแบ่งเขตดังกล่าวแล้ว และพรรคจะตรวจสอบการแบ่งเขตเลือกตั้งทั่วประเทศของ กกต.ว่าเป็นไปตามกฎหมายและระเบียบของ กกต.หรือไม่ เพราะความเป็นห่วงว่า คสช.เข้ามาบริหารแล้วไม่ดำเนินการต่างจากรัฐบาลเดิมที่ตัวเองยึดอำนาจ จะทำให้บ้านเมืองกลับเข้าสู่วงจรความขัดแย้งเช่นเดิม,ด้าน นายธัญญนิธิ ชวรัตน์นิธิโชติ รองโฆษกพรรคประชาธิปัตย์ แถลงรายชื่อผู้สมัครของพรรคใน 3 จังหวัด คือ จ.ราชบุรี คือ เขตเลือกตั้งที่ 1 นางกัลยา ศิริเนาวกุล เขต อ.เมือง, เขต 2 พ.ต.ท.สันทัด เจียมสกุล เขตปากท่อ วัดเพลงสวนผึ้งบ้านคา, เขต 3 นายชัยทิพย์ กมลพันธ์ทิพย์ เขตโพธาราม จอมบึง, เขต 4 นายอัครเดช วงษ์พิทักษ์โรจน์ เขตบ้านโป่ง และ เขต 5 นายชัยโรจน์ เอกอัครอัญธรณ์ เขตดำเนิน บางแพ, ส่วนจ.นครปฐม เขตเลือกตั้งที่ 1 พ.ท.สินธพ แก้วพิจิต, เขต 2 นายสมคิด เปี่ยมคล้า, เขต 3 นายชวินชยาทิต ภาณหสตังไทรงาม,  เขต 4 นายสมชาย มณีรัตน์ และเขต 5 นายสุรชัย อนุตธโต และ จ.นนทบุรี เขตเลือกตั้งที่ 1 ดร.วิภาวัลย์ วรวรรณปรีชา, เขต 2 ดร.เฉลิมพล นิยมสินธุ์, เขต 3 นายกฤตพัศ อัจฉริยะประสิทธิ์, เขต 4 นายวิรัตน์ บรรดาศักดิ์, เขต 5 นายจำลอง ขำสา, เขต 6 นายสัมฤทธิ์ ด้วงโสน ซึ่งพรรคได้สำรวจความนิยมแล้ว ได้รับการตอบรับอย่างดี จึงมั่นใจว่าจะชนะยกทีม ,ขณะที่ นายจุฤทธิ์ ลักษณวิศิษฐ์ รองโฆษกพรรคประชาธิปัตย์ กล่าวว่า มีบางพรรคการเมืองใช้อำนาจรัฐ และความได้เปรียบผ่านโครงการของรัฐเพื่อทำลายคู่ต่อสู้ทางการเมือง โดยมีการร้องเรียนว่า ที่ จ.สุโขทัย ใช้การเก็บบัตรประชาชนอ้างว่า จะนำไปทำบัตรสวัสดิการแห่งรัฐให้ โดยไม่คำนึงว่า จะมีคุณสมบัติครบถ้วนหรือไม่ การทำเช่นนี้จะนำไปสู่ปัญหาการเลือกตั้งที่จะซื้อสิทธิ์ขายเสียงในอนาคต กกต.ต้องลงไปดู ซึ่งการใช้อำนาจรัฐ ซึ่งมีหลักฐานเป็นคลิปเสียงและภาพ แต่ยังไม่สามารถดำเนินการได้ เพราะยังไม่มีการประกาศพระราชกฤษฎีกาเลือกตั้ง แต่เมื่อไหร่ก็ตามที่มีผู้สมัครก็สามารถดำเนินการได้ทันที และฝากถึงประชาชนว่าต้องไม่หลงกลนักการเมืองประเภทที่มีการทวงบุญคุญว่า ถ้าอยากได้อีกต้องเลือกเขาเพราะมีความใกล้ชิดกับผู้มีอำนาจรัฐ ประชาชนต้องไม่เลือกนักการเมืองซื้อเสียงที่จะไปถอนทุนคืน ซึ่งจะนำไปสู่การยึดอำนาจอีกครั้ง ประชาชนต้องช่วยกันสกัด ขณะที่ กกต.ต้องสร้างความเชื่อมั่นเป็นหลักของประเทศ ไม่เป็นเครื่องมือของใครคนใดคนหนึ่ง จนทำให้การเลือกตั้งไม่สุจริต เที่ยงธรรม เพราะจะทำให้ประเทศเดินหน้าไม่ได้
ประชาธิปัตย์ ยันส่งผู้สมัครครบ 350 เขต จ่อโชว์นโยบายพรรคสัปดาห์หน้า ปูดพรรคขาใหญ่แบ่งเขตเอาเปรียบ บี้ กกต.ดูโชว์ เปิดตัวว่าที่ผู้สมัคร 3 จ.ภาคกลาง 16 เขต แฉ สุโขทัย เก็บบัตร ปชช.ทำบัตรคนจน
ปชป.,ประชาธิปัตย์,เลือกตั้ง,แบ่งเขตเลือกตั้ง,ผู้สมัครเลือกตั้ง,ข่าวทั่วไป